Illum jaħbat l-għaxar anniversarju tal-konflitt bejn ir-Russja u l-Georgia. L-impenn tal-Unjoni Ewropea favur riżoluzzjoni paċifika tal-konflitti fil-Georgia jibqa' b'saħħtu daqs qatt qabel. L-Unjoni Ewropea ttenni l-appoġġ sod tagħha għas-sovranità u l-integrità territorjali tal-Georgia fi ħdan il-fruntieri tagħha rikonoxxuti f'livell internazzjonali. Sfortunatament, il-preżenza militari Russa għadha tippersisti kemm fl-Abkażja kif ukoll f'Ossezja tan-Nofsinhar bi ksur tad-dritt internazzjonali u tal-impenji meħuda mir-Russja skont il-ftehim tat-12 ta' Awwissu 2008, bil-medjazzjoni tal-Unjoni Ewropea. L-Unjoni Ewropea terġa' tikkonferma l-impenn tagħha li tibqa' tieħu sehem u tkun involuta fl-isforzi għall-istabbilizzazzjoni u għar-riżoluzzjoni tal-konflitt fil-Georgia, inkluż billi tkompli bl-impenji tagħha bħala kopresident tad-diskussjonijiet ta' Ġinevra, bl-isforzi tar-Rappreżentant Speċjali tal-UE, u billi tibqa' preżenti fuq il-post il-Missjoni ta' Monitoraġġ tal-UE. L-UE tilqa' b'sodisfazzjon il-pakkett ta' proposti "Pass lejn Ġejjieni Aħjar" tal-gvern tal-Georgia li jista' jkun ta' benefiċċju għaċ-ċittadini li jgħixu fuq iż-żewġ naħat tal-Linji Konfinali Amministrattivi billi jiffaċilita l-kummerċ, l-edukazzjoni u l-mobbiltà. Dawn il-proposti huma konformi mal-politika tal-Unjoni Ewropea ta' impenn mar-reġjuni separatisti tal-Georgia. F'dawn l-għaxar snin, il-Georgia saħħet l-istituzzjonijiet demokratiċi tagħha u wettqet riformi fl-istat tad-dritt. Il-Georgia żviluppat ekonomija ta' suċċess u saret destinazzjoni importanti għall-investiment dirett barrani u għat-turiżmu. Issa tirrappreżenta mudell ta' stabbiltà demokratika fir-reġjun. Barra minn hekk, il-Georgia u l-UE ffirmaw Ftehim ta' Assoċjazzjoni ambizzjuż, inkluż Żona ta' Kummerċ Ħieles Approfondita u Komprensiva li ser issawwar ir-relazzjonijiet bilaterali ta' bejnietna għas-snin li ġejjin. F'Marzu 2017, daħal fis-seħħ għaċ-ċittadini tal-Georgia vjaġġar mingħajr viża għal soġġorni qosra. L-impenn tal-UE mal-Georgia huwa sħubija vera bbażata fuq assoċjazzjoni politika u integrazzjoni ekonomika, kif ukoll fuq ħbiberija b'saħħitha bejn il-popli tagħna.